กรณีศึกษา เฉวียนจวี้เต๋อ ร้านเป็ดปักกิ่ง 156 ปีในจีน กำลังเผชิญฝันร้าย
คงปฏิเสธไม่ได้ว่าร้านอาหารเป็นหนึ่งในกลุ่มธุรกิจ ที่ได้รับผลกระทบจากวิกฤติโรคระบาดโควิด 19  สำหรับวันนี้ เรามารู้จักกับเฉวียนจวี้เต๋อ เชนร้านอาหารเก่าแก่ในประเทศจีน ที่ทำธุรกิจมาเกินกว่าร้อยปี และกำลังเผชิญกับมรสุมวิกฤติในปีนี้
4 พ.ย. 2563

กรณีศึกษา เฉวียนจวี้เต๋อ ร้านเป็ดปักกิ่ง 156 ปีในจีน กำลังเผชิญฝันร้าย /โดย ลงทุนแมน
คงปฏิเสธไม่ได้ว่าร้านอาหารเป็นหนึ่งในกลุ่มธุรกิจ
ที่ได้รับผลกระทบจากวิกฤติโรคระบาดโควิด 19
สำหรับวันนี้ เรามารู้จักกับเฉวียนจวี้เต๋อ เชนร้านอาหารเก่าแก่ในประเทศจีน
ที่ทำธุรกิจมาเกินกว่าร้อยปี และกำลังเผชิญกับมรสุมวิกฤติในปีนี้
แต่นอกจากวิกฤติโรคระบาดแล้ว สิ่งที่เฉวียนจวี้เต๋อต้องเผชิญ
ตลอดไม่กี่ปีที่ผ่านมา ก็ดูเหมือนจะท้าทายไม่แพ้กัน
แล้วเฉวียนจวี้เต๋อ กำลังเผชิญกับอะไร?
ลงทุนแมนจะเล่าให้ฟัง
╔═══════════╗
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
╚═══════════╝
เฉวียนจวี้เต๋อ เป็นหนึ่งในร้านอาหารจีนที่เก่าแก่ และได้ทำธุรกิจตั้งแต่ปี ค.ศ. 1864 หรือ 156 ปีที่แล้ว ในรัชสมัยของจักรพรรดิถงจื้อแห่งราชวงศ์ชิง หากเทียบกับประเทศไทยก็จะอยู่ในสมัยรัชกาลที่ 4
ร้านอาหารแห่งนี้มีเมนูขึ้นชื่อก็คือ เป็ดปักกิ่ง ซึ่งทางร้านก็มีสูตรเฉพาะ
โดยการแขวนเป็ดย่างด้วยฟืนจากไม้ผลไม้ เช่น พุทรา ท้อ หรือ สาลี่
ด้วยความที่เป็ดปักกิ่งของเฉวียนจวี้เต๋อมีเอกลักษณ์เฉพาะตัว 
ร้านแห่งนี้จึงได้รับความนิยม จนกลายมาเป็นร้านที่ผู้นำประเทศจีน
ใช้เป็นที่รับรองแขกบ้านแขกเมืองคนสำคัญ
หลังจากนั้น เฉวียนจวี้เต๋อก็ได้เติบโต และเริ่มขยายธุรกิจทั้งในประเทศจีน 
และต่างประเทศ จนในที่สุดสามารถจดทะเบียนเข้าตลาดหลักทรัพย์ประเทศจีนได้สำเร็จ
และถ้าเราดูจากการที่เฉวียนจวี้เต๋อ ทำธุรกิจมายาวนานเป็นร้อยปี
ผ่านสงครามโลก ผ่านวิกฤติเศรษฐกิจมานับครั้งไม่ถ้วนแล้ว
แล้วอะไรที่กำลังเป็นฝันร้ายของร้านอาหารเก่าแก่แห่งนี้?
ฝันร้ายที่ว่านี้ก็คือพฤติกรรมของคนรุ่นใหม่ที่ไม่ได้นิยม
รับประทานร้านอาหารจีนดั้งเดิมเหมือนกับคนจีนสมัยก่อน..
นอกจากกลุ่มลูกค้าที่ประเทศจีนแล้ว กลุ่มลูกค้าของเฉวียนจวี้เต๋อ
ในต่างประเทศต่างก็มีพฤติกรรมการบริโภคที่เปลี่ยนไปเช่นกัน
ตรงนี้ เราอาจสังเกตตัวอย่างได้จากการที่คนไทยเจเนอเรชันใหม่ที่ไม่ได้ มีตัวเลือกร้านอาหารจีน หรือภัตตาคารจีนอยู่ในใจเท่าไร
ส่วนใหญ่คนรุ่นใหม่จะเทไปทางปิ้งย่าง สุกี้ ชาบู ร้านอาหารญี่ปุ่น หรือไม่ก็จะเป็นในรูปแบบของอาหารคลีนเพื่อสุขภาพ
นอกจากเรื่องของรสนิยมการกินอาหารที่เปลี่ยนไปแล้ว การที่เทรนด์ Food Delivery เติบโตขึ้นก็ยังกลายมาเป็นอีกหนึ่งความท้าทายของเฉวียนจวี้เต๋อ
เพราะอาหารส่วนมากบน Food Delivery จะเป็นในรูปแบบของอาหารจานเดียว แตกต่างจากประสบการณ์การรับประทานโต๊ะจีนที่จะเป็นจานขนาดใหญ่ แชร์กันหลายคนอย่างสิ้นเชิง
นั่นเท่ากับว่ายิ่ง Food Delivery เติบโตมากเท่าไร 
หน้าร้านภัตตาคารรูปแบบโต๊ะจีน ก็มีแนวโน้มที่จะได้รับผลกระทบมากเท่านั้น
เพื่อต่อกรกับเรื่องดังกล่าว ทางเฉวียนจวี้เต๋อก็ได้เริ่มปรับตัว 
และมุ่งเข้าสู่การก่อตั้งบริการดิลิเวอรีในปี 2016
เฉวียนจวี้เต๋อได้คิดค้นเมนู และระบบดิลิเวอรีเป็นของตัวเองภายใต้ชื่อแบรนด์ Little Duck Brother แต่ก็ไม่ประสบความสำเร็จ และได้ปิดตัวลงหลังจากเปิดให้บริการได้เพียงปีเดียว
เมื่อไม่ประสบความสำเร็จ เฉวียนจวี้เต๋อก็ได้วางแผนที่จะเข้าไปซื้อกิจการร้านอาหารอื่น
เพื่อขยายฐานลูกค้าเพิ่มเติม แต่การเข้าซื้อกิจการก็มีปัญหา และท้ายที่สุดมันก็ไม่เกิดขึ้น
เมื่อล้มเหลวทั้งการสร้างระบบดิลิเวอรี และการเข้าซื้อกิจการ สิ่งที่เฉวียนจวี้เต๋อพอจะทำได้เพื่อรักษาฐานลูกค้าไว้ก็คือการปรับลดราคาอาหาร และค่าบริการ
สิ่งเหล่านี้ก็ได้สะท้อนไปยังผลประกอบการของเฉวียนจวี้เต๋อ 
ตั้งแต่ก่อนที่ทางร้านจะเผชิญกับวิกฤติโควิด 19
บริษัท China Quanjude Group
ปี 2017 รายได้ 8,661 ล้านบาท กำไร 633 ล้านบาท
ปี 2018 รายได้ 8,275 ล้านบาท กำไร 340 ล้านบาท
ปี 2019 รายได้ 7,292 ล้านบาท กำไร 207 ล้านบาท
จะเห็นได้ว่า รายได้และกำไรของเฉวียนจวี้เต๋อ ลดลงตลอดในช่วง 3 ปีที่ผ่านมา
ในขณะที่ปีนี้ ทางบริษัทก็ยิ่งได้รับผลกระทบจากเหตุการณ์ไม่คาดฝันอย่างโรคระบาดเข้าไปอีก
โดยในไตรมาสที่ 3 ที่หลายธุรกิจในประเทศจีนเริ่มกลับมาฟื้นตัวได้ดี และกลับมาดำเนินธุรกิจเป็นปกติ
แต่เฉวียนจวี้เต๋อกลับมีรายได้ลดลง 53% และขาดทุนไปกว่า 250 ล้านบาท..
ความท้าทายทั้งหมดนี้สะท้อนไปยังมูลค่าบริษัทที่ร่วงลงมากว่า 60% จากจุดสูงสุดในรอบ 5 ปี
เรื่องราวของเฉวียนจวี้เต๋อ ก็ถือเป็นอีกหนึ่งกรณีศึกษาที่จะช่วยย้ำเตือนเรา
แน่นอนว่าวิกฤติโรคระบาดโควิด 19 
จะเป็นเพียงผลกระทบที่เกิดขึ้นเพียงชั่วคราว 
ที่ได้เข้ามาเคาะประตูหาเรา และสักวันมันจะหายไป
แต่พฤติกรรมของลูกค้าเราที่เปลี่ยนไป 
จะกลายเป็นผลกระทบถาวร 
ที่ร้ายแรงยิ่งกว่าโรคระบาดเป็นทวีคูณ
แม้แต่ร้านอาหารเก่าแก่อย่างเฉวียนจวี้เต๋อ ก็ยังต้องมาเผชิญกับความท้าทายในช่วงไม่กี่ปีมานี้
ทั้งๆ ที่ประสบความสำเร็จมายาวนานเป็นร้อยปี
ดังนั้น หากวันนี้ เราเริ่มเห็นพฤติกรรมของลูกค้าเราเปลี่ยนไป
สิ่งที่เราพอจะทำได้ คือการเริ่มสังเกต เรียนรู้ และเตรียมพร้อมเปลี่ยนแปลงไปกับมัน
ถ้าไม่เช่นนั้น ต่อให้ธุรกิจของเรามีตำนานมาเป็นร้อยปี มันก็อาจเป็นได้แค่ตำนาน ที่ไม่มีจริงในวันนี้..
----------------------
อีกครั้งกับกรณีศึกษาธุรกิจมากมายที่จะช่วยเปิดกว้างมุมมองความรู้ของคุณ
ใน ลงทุนแมน 13.0 เล่มล่าสุด สั่งซื้อได้แล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-